कक्राझार , 2 फेब्रुवारीःमैया फुंनि 11.00 रिंगासो समाव बड'लेन्ड हायुङारि गौथुमनि सेक्रेटारियेटआव गुबुन माखासे एमसिएलएफोरा समायखिरा लानाय हाबाफारिखौ खुंनाय जायो । बि टि आर खुंथायनि गाहाय खुंगिरि प्रमद बर' , लेङाइ गाहाय खुंगिरि गबिन्द बसुमतारि , बुंथिगिरि कातिराम बर'नि गाहायै नुजाथिनायाव सा 6 एमसिएलएफोरा संबिधाननि खान्थि फरायथिनानै प्रिन्सिफाल सेक्रेटारि चिधार्थ सिंनि सिगाङाव गोदान मावफुं सोद्रोमा महरै समायखिराखौ लायो । मिथिनाय बादिब्ला मैया 1 फेब्रुवारी , 2021 समबारखालि इउ पि पि एल दोलोनिफ्राय सा 3 एमसिएलए आरो बिजेपि दोलोनिफ्राय सा 3 एमसिएलएफोरा गोदान मावफुं सोद्रोमा महरै समायखिराखौ लायो । समायखिरा लानाय गोदान मावफुं सोद्रोमाफोरनि गेजेराव फारियै - ङ निलुत सर्गियारि , दावबायसा बर' , राकेश ब्रह्म , धर्म नारायान दास , रेवरेवा नार्जिहारि आरो सन्जिब तान्ति । बिसोर सा 6 गोदान मावफुं सोद्रोमाफोरनिसिम गाहाय खुंगिरि प्रमद बर'आ गोजोन्नाय फोरमायनानै गाहाम हामब्लायथिखौ जासियो । गावनि बिबुंथियाव गाहाय खुंगिरि प्रमद बर'आ मिथिहोनाय बादिब्ला दिनै खुंथायाव गुबुन सा 6 गोदान मावफुं सोद्रोमाफोरखौ मोन्नो हाबावनायजों आरोबाव गोख्रोंसिन जादों । जों मोनसे हान्जा हिसाबै बिटिआर ओन्सोलनि गासै सुबुंफोरनि सिबिथायनि थाखाय थाबैनो गाव गावनि मावबिबानखौ सामलायलांगोन । खौरांगिरिफोरनिनि सोंथि फिन्नाय होनो थांनानै गाहाय खुंगिरि बर'आ बुङोदि , बिटिसियाव नुजाथिनाय बेले - बेजे रांखान्थि जेंना आरो बिथांखिफोरनि सायाव नायसंनो थाखाय मावफुं सोद्रोमा रन्जित बसुमतारि आरो गौतम दासनि दैदेन्नायाव मोनसे नायबिजिरसंग्रा कमिटिखौ दाफुंनानै लानाय जाबाय । गावनि दैदेन्नाय बिटिआर खुंथायखौ मोनसे गेनाखान्थि उदां सरकार हसाबै लांनायनि थांखिजों दासान्दि ओन्सोलनि आबाद , सोलोंथाय आरो बायदि बिथिङाव खामानि मावनाया गोख्रै आवगायदों होन्नानै गाहाय खुंगिरिया मिथिहोयो । लोगोसेनो बे खुंथाया राइजो - राजाफोरनि आबुं हेफाजाबजों सुबुंफोरनि थाखाय मोजां खामानि मावलांनो हागोनखौबो मिजिंथि लाखियो गाहाय खुंगिरिया । मख'नो गोनांदि , मैया सा 6 गोदान मावफुं सोद्रोमाफोरनि समायखिरा लानायजों बिटिआर खुंथायाव दासिम 
बिटिआर खुंथायाव सा 6 एमसिएलएफोरा गोदान मावफुं सोद्रोमा महरै समायखिरा लाबावबाय